കെഎസ്ഇബി ഓഫീസ് നിഷ്ക്രിയം പഞ്ചായത്ത് ഭരണസമിതി സമരം നടത്തി കടുത്തുരുത്തി: കടുത്തുരുത്തി വൈദ്യുതി വകുപ്പ് ഓഫീസിന്റെ നിഷ്ക്രിയത്വത്തില് പ്രതിഷേധിച്ചു പഞ്ചായത്ത് ഭരണസമിതിയുടെ നേതൃത്വത്തില് ഓഫീസിന് മുന്നില് സമരം നടത്തി. പഞ്ചായത്ത് പ്രസിഡന്റിന്റെ നേതൃത്വത്തില് നടത്തിയ പ്രതിഷേധ സമരത്തില് ഭരണ, പ്രതിപക്ഷാംഗങ്ങളെല്ലാവരും പങ്കെടുത്തു. പഞ്ചായത്ത് കെഎസ്ഇബി സഹകരണത്തോടെ നടപ്പാക്കേണ്ട പല പ്രവൃത്തികളും കെഎസ്ഇബിയുടെ അനാസ്ഥയെത്തുടര്ന്ന് സമയബന്ധിതമായി പൂര്ത്തിയാക്കാന് കഴിയാതെ വന്നതുകൊണ്ടാണ് സമരവുമായി രംഗത്തിറങ്ങിയതെന്ന് ജനപ്രതിനിധികള് പറഞ്ഞു. സര്ക്കാരിന്റെ നിലാവ് പദ്ധതിയില് മാര്ച്ചിന് മുന്പ് ജില്ലയില്നിന്നും ആദ്യം ഉള്പ്പെട്ട പഞ്ചായത്തുകളിലൊന്നാണ് കടുത്തുരുത്തിയെന്നും എന്നാല് കെഎസ്ഇബി ഉദ്യോഗസ്ഥരുടെ അനാസ്ഥമൂലം പഞ്ചായത്തില് പദ്ധതിയനുസരിച്ചുള്ള ലൈറ്റുകള് പൂര്ണമായി സ്ഥാപിക്കാന് കഴിഞ്ഞില്ലെന്നും ജനപ്രതിനിധികള് ആരോപിച്ചു. മാത്രമല്ല, ഇതിനകം സ്ഥാപിച്ച എല്ഇഡി ലൈറ്റുകളില് 90 ശതമാനവും പ്രവര്ത്തിക്കുന്നില്ലെന്നും രണ്ടാം ഘട്ടത്തില് ലഭിക്കേണ്ടിയിരുന്ന 18 വാട്ട്സിന്റെ 500 എല്ഇഡി ബള്ബുകള് പദ്ധതി നടപ്പാക്കുന്നതില് ഉദ്യോഗസ്ഥര് കാണിച്ച അനാസ്ഥമൂലം സമീപ പഞ്ചായത്തുകളിലെ ഓഫീസുകളിലേക്ക് കൊണ്ടുപോയതായും മെന്പര്മാര് പറയുന്നു. പഞ്ചായത്തിന്റെ കീഴില് വരുന്ന ലൈനുകളുടെ മെയിന്റനന്സ് നടത്തുന്നില്ലെന്നും ആക്ഷേപമുണ്ട്. ജനങ്ങളുടെ ഭാഗത്തുനിന്നുണ്ടായ പരാതികള് പഞ്ചായത്ത് കമ്മിറ്റിയില് ചര്ച്ച ചെയ്തതിന്റെ അടിസ്ഥാനത്തിലാണ് പഞ്ചായത്ത് പ്രസിഡന്റിന്റെ നേതൃത്വത്തില് ഭരണസമിതിയൊന്നാകെ കെഎസ്ഇബി ഓഫീസിനു മുന്നില് പ്രതിഷേധവുമായെത്തിയത്. സമരത്തെത്തുടര്ന്ന് എഇ ഉള്പ്പെടെയുള്ള ഉദ്യോഗസ്ഥരുടെ നേതൃത്വത്തില് നടത്തിയ ചര്ച്ചയില് ഈ മാസം 10ന് മുന്പായി നിലവില് സ്ഥാപിച്ച ലൈറ്റുകള് പൂര്ണമായി തെളിക്കാനും ബാക്കി ലൈറ്റുകളുടെ കാര്യം മേലുദ്യോഗസ്ഥരുടെ ശ്രദ്ധയില്പ്പെടുത്തി വേണ്ട നടപടികള് സ്വീകരിക്കുമെന്ന് ഉദ്യോഗസ്ഥര് ഉറപ്പു നല്കിയതായും ജനപ്രതിനിധികള് അറിയിച്ചു. പഞ്ചായത്തിലെ ലൈനുകളുടെ മെയിന്റനന്സ് സമയബന്ധിതമായി പൂര്ത്തീകരിക്കാനും ചര്ച്ചയില് തീരുമാനിച്ചിട്ടുണ്ട്. കെഎസ്ഇബി എഇ ബിനോയ്, പഞ്ചായത്ത് പ്രസിഡന്റ് സൈനമ്മ ഷാജു, വൈസ് പ്രസിഡന്റ് സി.ബി. പ്രമോദ്, മെന്പര്മാരായ സ്റ്റീഫന് പാറാവേലി, നോബി മുണ്ടയ്ക്കല്, സുമേഷ്, സി.എന്. മനോഹരന്, ടോമി നിരപ്പേല്, ജിന്സി എലിസബത്ത്, ലൈസമ്മ മാത്യു, പൗളി ജോര്ജ്, ജാന്സി സണ്ണി തുടങ്ങിയവര് പങ്കെടുത്തു